Reciclar en l’ecoparc comporta un descompte de la taxa TAMER en la factura
2025-07-24

L’ecoparc mòbil de la EMTRE (Entitat Metropolitana per al Tractament de Residus) visita Burjassot dos vegades al mes, per regla general amb l’objectiu que la ciutadania recicle tots els trastos i residus de la llar que no s’han de tirar als contenidors de la via pública. Amb la finalitat d’incentivar l’ús ciutadà dels ecoparcs, la EMTRE manté activa la campanya “Si ho tires on toca, et toca un descompte”, aplicant un descompte en la taxa TAMER que es veu reflectit en la factura, per l’ús de l’app de la EMTRE en la xarxa d’ecoparcs fixos i mòbils.

Per a poder beneficiar-se del descompte, n’hi ha prou amb seguir uns senzills passos que comencen amb la instal·lació EMTRE en dispositius IOS o Android. A continuació, la persona haurà de registrar-se com a usuari i usuària i ja podrà fer ús de l’app i, així, identificar-se cada vegada que acudisca a un ecoparc fix o mòbil de l’àrea metropolitana de València.

El registre de l’activitat de visites als ecoparcs i els residus reciclats és el que es té en compte per a aplicar les bonificacions en la taxa TAMER. A més, els usuaris/es poden consultar en l’app, en qualsevol moment, l’historial de lliuraments de residus i també a accedir a informació detallada de la ubicació de tots els ecoparcs fixos i mòbils de la EMTRE i una guia per a reciclar correctament els residus.